LEGISLATÍVNA RADA VLÁDY
   SLOVENSKEJ REPUBLIKY

                                                                                     Na rokovanie vlády SR
                                                                                     Dňa 22.februára 2006
                                                                         K materiálu č. 956/2006
                                                                           K bodu č. 13

S T A N O V I S K O

k návrhu poslanca Národnej rady Slovenskej republiky Bohumila Hanzela na vydanie zákona, ktorým sa mení zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov (tlač 1434)

I

     Návrh poslanca Národnej rady Slovenskej republiky Bohumila Hanzela na vydanie zákona, ktorým sa mení zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov predkladá na rokovanie vlády Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky minister vnútra Slovenskej republiky Martin Pado.

II

     Cieľom predloženého návrhu je zníženie všeobecnej vekovej hranice pre udelenie vodičského oprávnenia z 18 rokov na 17 rokov a ustanoviť obmedzenia pre vodičov mladších ako 18 rokov.
     Ministerstvo vnútra Slovenskej republiky odporúča vláde Slovenskej   republiky, aby k predkladanému návrhu zákona vyslovila nesúhlasné stanovisko.
III

          Legislatívna rada vlády Slovenskej republiky prerokovala predmetný návrh zákona na svojom zasadnutí 14. februára 2006. Stotožnila sa so stanoviskom Ministerstva vnútra Slovenskej republiky a odporúča vláde Slovenskej republiky  n e s ú h l a s i ť s predloženým návrhom z dôvodov uvedených v pripojenom návrhu stanoviska vlády Slovenskej republiky.

IV

Návrh

S T A N O V I S K O
vlády Slovenskej republiky

k návrhu poslanca Národnej rady Slovenskej republiky Bohumila Hanzela na vydanie zákona, ktorým sa mení zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov (tlač 1434)

     Vláda Slovenskej republiky nesúhlasí s návrhom poslanca Národnej rady Slovenskej republiky Bohumila Hanzela na vydanie zákona, ktorým sa mení zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov z týchto dôvodov:

1.	Problematika vodičských preukazov je v práve ES upravená v smernici Rady 91/439/EHS z 29. júla 1991 o vodičských preukazoch v platnom znení. Smernica 91/439/EHS v článku 6 odsek 1 ustanovuje pre vydanie vodičských preukazov pre kategóriu A, B, B+E, C, C+E a pre subkategórie C1 a C1+E minimálnu vekovú hranicu 18 rokov. V odseku 2 článku 6 však citovaná smernica ustanovuje výnimku, podľa ktorej sa členské štáty môžu pri kategóriách A, B a B+E odchýliť od požiadavky minimálneho veku 18 rokov a vodičské preukazy vydať už od 17 rokov. Predkladateľ chce novelizáciou § 69 ods. 1 zákona NR SR č. 315/1996 Z. z. dosiahnuť práve zníženie vekovej hranice na udeľovanie vodičského oprávnenia na skupiny B a B+E na  17 rokov. Konkrétna veková hranica na udelenie vodičského oprávnenia pre jednotlivé skupiny vozidiel však nie je v právnom poriadku Slovenskej republiky ustanovená v zákone NR SR č. 315/1996 Z. z., ale v § 19 vyhlášky MV SR č. 225/2004 Z.z., ktorou sa vykonávajú niektoré ustanovenia zákona Národnej rady Slovenskej republiky o premávke na pozemných komunikáciách v znení neskorších predpisov. Pritom zákon NR SR č. 315/1996 Z. z. v § 69 ods. 3 umožňuje, aby bola vo vyhláške stanovená aj nižšia veková hranica pre udelenie vodičského oprávnenia ako 18 rokov, a tak bola využitá výnimka, ktorú pripúšťa smernica 91/439/EHS v článku 6 odsek 2. Z toho vyplýva, že na zníženie vekovej hranice na udeľovanie vodičských oprávnení nie je potrebné novelizovať § 69 ods. 1 zákona NR SR č. 315/1996 Z. z., ale v prípade potreby takejto zmeny postačí novelizácia § 19 vyhlášky MV SR č. 225/2004 Z. z.
2.	Všeobecné zníženie veku na udeľovanie vodičských oprávnení z 18 na 17 rokov v § 69 ods. 1 zákona NR SR č. 315/1996 Z. z. by bolo v rozpore s tými ustanoveniami článku 6 odsek 1 smernice 91/439/EHS na ktoré sa nevzťahuje výnimka uvedená v článku 6 odsek 2. Išlo by o kategórie C, C+E a subkategórie C1 a C1+E. Pre neustanovenie vekovej hranice 18 rokov pri týchto kategóriách vydal Súdny dvor ES rozsudok vo veci C-372/03 proti Spolkovej republike Nemecko.

Bratislava: 15. februára 2006
Vypracovala: A. Petruňáková

Schválil:   Štefan G r m a n 
                generálny riaditeľ
           sekcie vládnej legislatívy

                                                                              Lucia Ž i t ň a n s k á
                                                                        ministerka spravodlivosti SR,
                                                                       predsedníčka Legislatívnej rady vlády SR